Moody’s gee regmerkie vir SA bankstelsel | Netwerk24
Moody’s gee regmerkie vir SA bankstelsel
Deur Hanlie Stadler 11 September 2018 15:06
Moody’s gradeer sewe banke in die land: Standard Bank, FirstRand (moedermaatskappy van FNB en RMB), Absa, Nedbank, Investec, Mercantile en Bidvest. Foto: Getty Images
Selfs midde-in ’n resessie is Suid-Afrika se banke goed gepantser teen verbruikers se probleme.
Resultate wat die land se banke die afgelope ruk uitgereik het, het Moody’s Investors Service oorgehaal om die vooruitsig vir die gradering van die hele bankstelsel van negatief in stabiel te verander.
“Dit weerspieël die kredietgradeerder se siening dat banke se finansiële maatstawwe en kredietwaardigheid oor die volgende 12 tot 18 maande veerkragtig sal bly, ondanks verswakkende bedryfsomstandighede,” sê Nondas Nicolaides, ’n visepresident en senior kredietamptenaar van Moody’s.
Moody’s gradeer sewe banke in die land: Standard Bank, FirstRand (moedermaatskappy van FNB en RMB), Absa, Nedbank, Investec, Mercantile en Bidvest. Dit verteenwoordig nagenoeg 91% van die bankbates in die land.
Moody’s verwag nie dat banke se persentasie swak skuld baie sal toeneem nie. Swak skuld het in Junie 2018 3,5% van alle lenings beloop.
Die kredietgradeerder reken wel winsgrense sal onder druk kom weens trae groei in nuwe sake en hoër koste. Banke se inkomste uit rente kan onder druk kom omdat verbruikers nie meer skuld kan aangaan nie.
Moody’s het ook ’n stabiele gradering op staatskuld en is die enigste van die drie groot gradeerders wat staatskuld nog op beleggingsgraad gradeer.
Moody’s het wel verlede week gewaarsku dat die resessie slegte nuus is vir die staat se geldsake en daarom ook vir sy gradering.
Die langtermyneffekte van plaaslike banke wat Moody’s gradeer, word almal op Baa3 gegradeer. Dis die laagste beleggingsgraad.
Banke se gradering op Moody’s se nasionale skaal is egter heelwat hoër. FirstRand se gradering is op Aaa, die hoogste moontlike gradering; Standard, Absa, Nedbank en Investec is op die tweede hoogste vlak – Aa1. Bidvest is op Aa2 en Mercantile is die laagste op Baa1.
Meer oor: Moody's | Bankbedryf | Resessie | Tegniese Resessie | Bankwese | Kredietgradeerders
Toekoms van banke is digitaal, sê bankhoof